  Анжелика Тихонова корреспондент Ижкарын Калык творчествоя элькун юртэз тупатъяны кутскизы. Ужъёсты нуыны элькун коньдэтысь 3 миллион манет висъязы. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Висъям коньдонэз фойеысь но пырон дорысь вӧлдэтэз выльдыны, коридорез чебер карыны но кыкетӥ этажысь ӧсъёсты воштыны кутозы. Ужъёсты 2021-тӥ арын толсуре йылпумъяны чаклало. Тупатъян ужъёс вакытэ ужъюрт дышем радлыкезъя ик ужа, творчествоя коллективъёс ужрадъёслы дасяськонзэ азьланьто. Нялтас вераса, туэ Калык творчествоя элькун юрт 85 ар тырмонзэ пусъе. Соин ик тупатъян ужъёс улосвылысь лулчеберет удысысь огезлы валтӥсь ужъюртлы бадӟым кузьым луозы. Та дыре Калык творчествоя элькун юртын ужасьёс лулчеберет ужъюртъёслэсь, кибашлыослэн юртъёссылэсь но элькунысь искусствоосъя нылпи школаослэсь ужзэс чакласа возё. Озьы ик Удмуртиын улӥсь калыкъёслэсь лулчеберетсэс эскеро но утё, лулчеберет удысын ужасьёс понна квалификацизэс будэтонъя курсъёс радъяло, фестивальёс ортчытъянэз но ӵектосъёсын ужанэз азинто, самодеятельной коллективъёс понна аттестаци ортчытъяло. Тодэ вайытом, кемалась ик ӧвӧл, Алнаш ёросысь Туймыйылысь лулчеберет юртэз тупатъязы.  Тегъёс: Лулчеберет Ижкар Удмуртия тупатъянужъёс лэсьтськон  